Образованието в Сирия

1. **Обща информация за образователната система**

Конституцията на Сирийската арабска република гарантира правото на образование на всеки граждани. Образованието е светско с равен достъп за момичета и момчета. Основното (първи-девети клас) и средното образование (десети-дванадесети клас) са безплатни. Основното е задължително. Над 95% от училищата са публични, а останалите – частни или ръководени от UNRWA.[[1]](#footnote-1)

Учебната година започва през септември и приключва през юни, като обикновено има 33-34 учебни седмици.

Настоящата образователна система съществува от 2001 г., когато е осъществена цялостна реформа от Министеството на образованието. Последното отговаря за учебните планове и съдържанието на учебните дисциплини в основното и средно образование. Отделно министерство се занимава с въпросите на висшето образование.

Преди избухването на военния конфликт през 2011 г. Сирия има една от най-добре функциониращите образователни системи в Близкия изток, с обхват на начално образование от 93%[[2]](#footnote-2) и грамотност на лицата над 15 г. от 80%[[3]](#footnote-3). Основното структурно предизвикателство пред образователната система преди войната е да отговори на бързия прираст на населението.

1. **Начално и средно образование**

Предучилищното образование в Сирия се насърчава, но не се организира от държавата. Повечето детски градини се управялват от неправителствен сектор (синдикати, женски организации и др.) и са платени. Обучението продължава между две и три години. Детските градини не са популярни. Tази тенденция е свързана с традиционното схващане, че възпитанието на малкото дете е ангажимент на семейството, а не на обществото. Към 2004 г. едва 7,75% от децата между 4 и 6 г. посещават детски градини.[[4]](#footnote-4)

Училищното образование е с продължителност от 12 години. Основното образование (първи-девети клас) е задължително и безплатно. Разделено е на два етапа: начален (първи-шести клас) и подготвителен (шести-девети клас). След девети клас учениците се явяват на национални изпити, от чийто изход зависи продължаването им в средно образование. Изпитите са седем по основните дисциплини – арабски, математика, наука (химия, физика и биология), религия, английски, френски и социални науки (история, география и политика). При пет взети изпита – един от които трябва да е арабски език – учениците получават диплома за основно образование.

Средното образование (от девети до дванадесети клас) е безплатно, но не е задължително. Съществуват два вида средни училища: общообразователни – при които учениците се профилират в хуманитарно или природо-математическо направление, и професионални. В общообразователните гимназии влизат учениците с високи резултати на изпитите след девети клас. Професионалните гимназии подготвят кадри за индустрията, земеделието, търговията, туризма, специалисти в различни занаяти. Над една трета от учениците в средното образование се обучават в такива училища.[[5]](#footnote-5)

Учениците, които завършват професионално училище, на теория имат достъп до кандидатстване в университети, но на практика това се случва рядко. В по-честия случай, ако желаят да продължат образованието си, се обучават в т.нар. средни институти/колежи. Обучението там е с продължителност от две години и отново има професионална насоченост. Една част от институтите гарантират работа в държавния апарат след успешното им завършване.

Учениците, които завършват общообразователните училища, се явяват на зрелостен държавен изпит – бакалореат. При успешното му издържане получават диплома за средно образование и могат да продължат във висше без допълнителни изпити.

Обучението в начално и средно образование е на арабски език, като от първи клас се изучава английски, а от седми – френски или руски език. Религиозното образование (сунитски ислям за мюсюлманите, християнство за християните) е задължително от първи до 12 клас, но оценките от него не участват в балообразуването, а при неуспех в крайното изпитване, ученикът няма проблем да премине в следващ клас.

1. **Висше образование**

Висшето образование в Сирия се предоставя от държавни или частни университети и висши институти. До 2001 г. в страната фукнционират само четири държавни университета, но след либерализация на пазара само за 10 години – до началото на войната са отворени 20 частни висши учебни заведения. През 2020 г. в страната функционират:

* 8 държавни университета;
* 22 частни университета;
* 16 висши института.[[6]](#footnote-6)

Образованието в държавните университети е безплатно. Най-старият и най-голям е Дамаският университет (1903 г.). С над 210 000 студенти той остава сред най-престижите в Близкия изток въпреки войната. Останалите държавни университети са тези в Апело, в Тишрийн, Ал Баат, Ал Фурат, Сирийски виртуален университет (предоставя дистанционно и онлайн обучение), университетът в Хама и този в Тартус.

Обучението в астните университети е платено, а Министерството на висшето образование предоставя акредитация за работата им и въпреки частния им статут следи за програмите и нивото на преподаване. Най-големият частен университет е Арабският международен университет. Той е базиран в град Дараа.

Висшите институти се управляват от държавните университети или директно от Министерството на висшето образование. Те приемат студенти с най-високи оценки на зрелостния изпит. Броят на студентите там е ограничен. Те са специализирани в бизнес администрация, публична администрация, езици и др.

Университетите и висшите институти обучават студенти в степени бакалавър, магистър и доктор.

1. **Оценяване**

Системата за оценяване е различна в отделните образователни етапи.

В началния етап на основното образование се използва 10-бална система (0-4: слаб, 5-7: среден, 8: добър, 9: много добър, 10: отличен)

В класовете между шести и девети се използват проценти (0-40%: слаб, 40-59%: среден, 60-69% добър, 70-100% отличен).

При изпити след девети клас за влизане в средно образование:

* 50% е минималният резултат за прием в общообразователна гимназия;
* 33-50% е минималният резултат за прием в професионална гимназия;
* 33% е минималният резултат за получаване на диплома.

В средното образование се използват идентични проценти както във втория етап на основното (0-40%: слаб, 40-59%: среден, 60-69%: добър, 70-100%: отличен). Учениците трябва успешно да преминат всички курсове, за да завършат.

Успехът на изпитите в края на средното образование се изчислява на база точки. За учениците, завършили хуманитарен профил в общообразователни гимназии, максималният брой точки е 240, а миниманлният – 102. За тези, завършили прородо-математически – съответно 260 и 104.

Оценките във висшето образование са както следва:

* Средните професионални институти използват проценти (0-60%: слаб, 60-65%: среден, 65-75%: добър, 75-85%: много добър; 85-100%: отличен).
* Университетите също използват проценти, но по различна ска̀ла (0-49%: слаб, 50-59%: среден, 60-69%: добър, 70-79%: много добър, 80-89% отличен, 90-100%: изключителен).

1. **Отражение на военния конфликт**

Военният конфликт оказва пагубно въздействие върху образованието в Сирия. Над два милиона сирийски деца – или една трета от всички деца – са лишени от достъп до образование. Още 1,3 млн. са в риск от ранно отпадане, немалка част заради ангажиране в заетост. По данни на УНИЦЕФ едно на всеки осем деца в класната стая се нуждае от професионална психoлогическа помощ.[[7]](#footnote-7)

Около 7400 училища, или две на всеки седем, вече не функционират заради бомбардировки, използването им за центрове за настаняване на разселени семейства или военни бази. В по-спокойните райони на страната класовете често надхвърлят 40-50 деца. Децата, които попадат в териториите, контролирани през последните години от терористични фракции, са принудени да изучават религиозни предмети. Стотици хиляди учители са напуснали Сирия през последните десет години (по изчисления на разични организации най-малко една пета от всички учители), а тези които остават, получават изключително ниско заплащане.

От сирийските деца, които се намират в съседните държави, около 800 000 остават извън училище.

**Анекс I: Образователна система в Сирия:**

Доктор: 3 г.

Магистър: 1-2 г.

Бакалавър: 4 г.

Университет

Среден институт

Висш институт

Висше образование

Полувисше образование

В Университет

Университет

AA

VII - IX клас

I-VI клас

Подготвителен етап

Основно образование

Начален етап

Средно образование


IX-XII клас

Професионално училище


Общообразователна гимназия

**Анекс II: Примерни дипломи**


Диплома от общообразователна гимназия:



Бакалавър – Диплома от Дамаския университет



Бакалавър – Академична справка от Дамаския университет



1. Агенцията на ООН, която осигурява закрила на палестинските бежанци. [↑](#footnote-ref-1)
2. Данни на ЮНЕСКО за 2010 г. Достъпни на: [http://uis.unesco.org/en/country/sy](about:blank) [↑](#footnote-ref-2)
3. Пак там. Данните са за 2004 г. [↑](#footnote-ref-3)
4. Данни на ЮНЕСКО за 2004 г. Виж: Comparative, regional analysis of ECCE in four Arab countries (Lebanon, Jordan, Syria, and Sudan), стр. 5. Достъпно на: <https://unesdoc.unesco.org/ark:/48223/pf0000147440> [↑](#footnote-ref-4)
5. Към 2004 г.: 36% от всички училища в средното образование са професионални. [↑](#footnote-ref-5)
6. Данни на сирийското Министерство на висшето образование. Достъпни на: [http://mohe.gov.sy/mohe/index.php?node=5510&cat=1829&](about:blank) [↑](#footnote-ref-6)
7. UNESCO. Syria Crisis Fast Facts, авг. 2019 г., достъпно на: [https://www.unicef.org/mena/reports/syria-crisis-fast-facts](about:blank) [↑](#footnote-ref-7)